2017. gada 1. jūlijā aprit sestais gads, kopš ir noslēgts Brīvās tirdzniecības nolīgums (BTN) starp ES un tās dalībvalstīm un Korejas Republiku (turpmāk — “Koreja”). BTN provizoriski tiek piemērots no 2011. gada jūlija. Formāli tas stājās spēkā 2015. gada 13. decembrī — pēc tam, kad ES dalībvalstis to bija ratificējušas. Ņemot vērā Horvātijas pievienošanos ES, BTN papildprotokols tiek provizoriski piemērots kopš 2014. gada 26. maija, un tas stājās spēkā 2016. gada 1. janvārī.

Jānorāda, ka nolīgto tarifu koncesiju pakāpeniskā stāšanās spēkā pirmo gadu laikā pēc provizoriskās piemērošanas sākuma 2011. gada 1. jūlijā beidzās 2016. gada 30. jūnijā. Tagad gandrīz visi tarifi ir pilnībā liberalizēti, un tādējādi, pretēji iepriekšējos ziņojumos konstatētajam, vairs nepastāv iedalījums pilnībā vai daļēji liberalizētos un neliberalizētos produktos.

ES eksports uz Koreju palielinājies par 59,2 %: no EUR 28 miljardiem 2010. gadā uz EUR 44,5 miljardiem 2016. gadā. Vidējais eksporta palielinājums no ES uz Koreju bija 8,1 %, un vidējais importa palielinājums no Korejas Eiropas Savienībā bija 0,8 % gadā.

2010. gadā, kas bija bāzes gads pirms BTN provizoriskās piemērošanas sākuma, eksports no ES uz Koreju bija EUR 28,0 miljardus vērts, bet imports no Korejas — EUR 39,5 miljardus vērts. 2016. gadā ES eksporta vērtība uz Koreju bija EUR 44,5 miljardi, bet importa vērtība no Korejas — EUR 41,4 miljardi. ES ārējās tirdzniecības bilancē ar Koreju 2010. gadā bija deficīts EUR 11,6 miljardu vērtībā, savukārt 2016. gadā jau ir tirdzniecības bilances pārpalikums EUR 3,1 miljarda vērtībā.

Ja BTN nebūtu spēkā, par pašreizējo uz Koreju eksportēto ES preču apjomu būtu jāmaksā nodokļi apmēram EUR 2 miljardu vērtībā .

1. diagramma. Eiropas Savienības preču eksports uz Koreju un Korejas preču imports Eiropas Savienībā 2010.–2016. gadā (mljrd. EUR)

ES28 preču tirdzniecība ar Dienvidkoreju (miljonos EUR) 2010 2011 2012 2013 2014 2015 2016 Imports Eiropas Savienībā no Dienvidkorejas 39 534 36 312 38 014 35 837 38 772 42 365 41 437 Eksports no ES uz Dienvidkoreju 27 961 32 515 37 815 39 910 43 188 47 787 44 506 Tirdzniecības bilance –11 573 –3 797 –199 4073 4416 5422 3069

Avots: Eurostat, 2017. gada jūnijs

2015.–2016. gadā kopējais eksports no ES uz Koreju samazinājās par 6,9 %. Imports Eiropas Savienībā no Korejas samazinājās par 2,2 %. Rezultātā ES tirdzniecības bilances pārpalikums samazinājās no EUR 5,4 līdz EUR 3,1 miljardam. Samazinājums atbilst vispārējam tirdzniecības modelim Eiropas Savienībā 2016. gadā. 2015.–2016. gadā kopējais ES eksports uz pārējām pasaules valstīm samazinājās par 2,4 %. Imports Eiropas Savienībā no pārējām pasaules valstīm samazinājās par 1,2 %.

Spilgtāk izteiktais ES eksporta samazinājums uz Koreju cita starpā ir radies tādēļ, ka bijuši mazāki tehnikas, transporta aprīkojuma, mehānisko transportlīdzekļu (arī saistībā ar dīzeļmotoru skandālu) un AK naftas eksporta (sankciju pret Irānu atcelšanas dēļ) tirdzniecības apjomi, kā arī gaisa kuģu piegāžu apjoma samazinājuma dēļ (lielāki piegāžu apjomi ir plānoti nākamajos gados). Un otrādi, 2016. gadā samazinājās Eiropas Savienībā no Korejas importēto kuģu, šķidro kristālu displeju (LCDs) un petroķīmisko produktu daudzums.

2010. gadā imports no Korejas bija 2,6 % no kopējā importa apjoma Eiropas Savienībā un 2016. gadā — 2,4 %, tādējādi 2016. gadā Koreja kļuva par 8. lielāko importa avotu Eiropas Savienībai. Eksports no ES uz Koreju 2010. gadā bija 2 % no kopējā ES eksporta un 2,6 % 2016. gadā, tādējādi 2016. gadā Koreja bija 9. lielākais ES eksporta tirgus. Koreja bija ES 8. lielākais kopējās tirdzniecības partneris.